**LATVIJAS BANKAS PADOME**

2010. gada 14. janvārī Kārtība Nr. 175/6

Rīgā

**Līguma par elektronisko parakstīšanu slēgšanas kārtība**

Izdota saskaņā ar

Valsts pārvaldes iekārtas likuma

72. panta pirmās daļas 2. punktu

1. Kārtība nosaka, kā Latvijas Banka slēdz līgumu par informācijas elektronisko parakstīšanu saskaņā ar Latvijas Bankas noteikumiem, kas nosaka kārtību, kādā notiek elektroniskā informācijas apmaiņa ar Latvijas Banku, pēc 2010. gada 31. marta (tālāk tekstā – līgums par elektronisko parakstīšanu).
2. Latvijas Banka slēdz līgumu par elektronisko parakstīšanu atbilstoši līguma paraugam (pielikums).
3. Līgumu par elektronisko parakstīšanu Latvijas Bankas vārdā paraksta Latvijas Bankas valdes priekšsēdētāja vietnieks. Ja Latvijas Bankas valdes priekšsēdētāja vietnieks atrodas prombūtnē vai interešu konflikta situācijā attiecībā uz otru līdzēju, līgumu par elektronisko parakstīšanu Latvijas Bankas vārdā paraksta Latvijas Bankas valdes priekšsēdētājs. Ja Latvijas Bankas valdes priekšsēdētāja vietnieks un Latvijas Bankas valdes priekšsēdētājs atrodas interešu konflikta situācijā attiecībā uz otru līdzēju, līgumu par elektronisko parakstīšanu Latvijas Bankas vārdā paraksta Latvijas Bankas valdes loceklis.
4. Atzīt par spēku zaudējušu Latvijas Bankas padomes 2007. gada 15. novembra lēmumu Nr. 139/6 "Par līguma "Par elektronisko parakstīšanu" parauga apstiprināšanu".
5. Kārtība stājas spēkā 2010. gada 1. februārī.
6. Šīs kārtības 4. punkts stājas spēkā 2010. gada 1. aprīlī.
7. Līgumi par elektronisko parakstīšanu, kurus Latvijas Banka noslēgusi ar Kredītu reģistra dalībnieku, kurš pēc 2010. gada 31. marta paaugstinātās drošības sistēmā veic informācijas apmaiņu tikai Kredītu reģistra ietvaros un uzsācis veikt šādu informācijas apmaiņu līdz 2010. gada 31. martam, pēc 2010. gada 31. marta paliek spēkā.

Latvijas Bankas prezidents I. Rimšēvičs

Pielikums

Latvijas Bankas padomes 2010. gada 14. janvāra

kārtībai Nr. 175/6

**Līguma par elektronisko parakstīšanu paraugs**

Rīgā \_\_\_\_\_. gada \_\_. \_\_\_\_\_

LĪGUMS

Nr. \_\_\_\_\_

Par elektronisko parakstīšanu

LATVIJAS BANKA tās \_\_\_\_\_ *(pārstāvja amats, vārds, uzvārds)* personā, kas rīkojas saskaņā ar \_\_\_\_\_ *(pārstāvības tiesību pamats)*, no vienas puses, un \_\_\_\_\_ *(nosaukums)* (tālāk tekstā – INFORMĀCIJAS APMAIŅAS SUBJEKTS) tās \_\_\_\_\_ *(pārstāvja amats, vārds, uzvārds)* personā, kas rīkojas saskaņā ar \_\_\_\_\_ *(pārstāvības tiesību pamats)*, no otras puses (abi kopā tālāk tekstā – PUSES), noslēdz šādu līgumu (tālāk tekstā – LĪGUMS).

1. PUSES vienojas, ka INFORMĀCIJAS APMAIŅAS SUBJEKTS paraksta LATVIJAS BANKAI sniedzamo informāciju un LATVIJAS BANKA paraksta INFORMĀCIJAS APMAIŅAS SUBJEKTAM sniedzamo informāciju ar elektronisko parakstu saskaņā ar LATVIJAS BANKAS noteikumiem, kas nosaka kārtību, kādā notiek elektroniskā informācijas apmaiņa ar LATVIJAS BANKU.

2. PUSES apliecina, ka 1. punktā minētais elektroniskais paraksts pilnībā nodrošina elektroniskā dokumenta autentiskumu un pilnībā apstiprina parakstītāja identitāti.

3. LĪGUMS sagatavots un izpildāms saskaņā ar Latvijas Republikas normatīvajiem aktiem.

4. LĪGUMU var grozīt, PUSĒM par to rakstiski vienojoties. Ja pēc LĪGUMA spēkā stāšanās tiek grozīts vai spēku zaudē Latvijas Republikas normatīvais akts vai spēkā stājas jauns Latvijas Republikas normatīvais akts, kas tieši attiecināms uz LĪGUMU, PUSES nekavējoties groza LĪGUMU atbilstoši Latvijas Republikas normatīvā akta pārmaiņām.

5. Visus strīdus, kas rodas saistībā ar LĪGUMU, PUSES apņemas risināt savstarpēju sarunu ceļā. Ja PUSES nevienojas, strīdu risina Latvijas Republikas tiesā, Rīgā.

6. LĪGUMS stājas spēkā \_\_\_\_\_. gada \_\_. \_\_\_\_\_ un noslēgts uz nenoteiktu laiku.

7. LĪGUMS uzrakstīts uz 2 (divām) lapām 2 (divos) eksemplāros, no kuriem vienu nodod LATVIJAS BANKAI un otru – INFORMĀCIJAS APMAIŅAS SUBJEKTAM.

8. PUŠU rekvizīti

8.1. LATVIJAS BANKA: K. Valdemāra ielā 2A, Rīgā, LV-1050.

8.2. INFORMĀCIJAS APMAIŅAS SUBJEKTS: reģistrēts \_\_\_\_\_ *(institūcijas, kas izdevusi reģistrāciju apliecinošo dokumentu, nosaukums)* \_\_\_\_\_. gada \_\_. \_\_\_\_\_ ar Nr. \_\_\_\_\_; juridiskā adrese – \_\_\_\_\_.

LATVIJAS BANKA INFORMĀCIJAS APMAIŅAS SUBJEKTS

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

/\_\_\_\_\_\_\_\_\_\_\_\_\_\_\_\_/ /\_\_\_\_\_\_\_\_\_\_\_\_\_\_\_\_/

\_\_\_\_\_. gada \_\_. \_\_\_\_\_ \_\_\_\_\_. gada \_\_. \_\_\_\_\_

Latvijas Bankas prezidents I. Rimšēvičs